OpenStreetMap
OpenStreetMap (atvirasis kelių žemėlapis, AKŽ) – atviras projektas, kurio dalyviai naudodamiesi projekte kaupiamais GPS imtuvų duomenimis bei kita atvira informacija, pvz., Mapillary, ortofoto, ar palydovinėmis nuotraukomis, kuria laisvai prieinamą viso pasaulio kelių bei gatvių žemėlapį. GPS imtuvų duomenis įkelti bei žemėlapius redaguoti gali kiekvienas norintis, sukurti žemėlapio duomenys platinami pagal Open Database License licenciją. Projektas sukurtas 2004 m. liepą Jungtinėje Karalystėje, jo autorius – Stivas Kostas (angl. Steve Coast). 2006 m. balandį AKŽ projektas pradėjo OpenStreetMap fondo registracijos procedūrą. OpenStreetMap fondas – tarptautinė nekomercinė organizacija, sukurta geoerdvinių duomenų rinkimui ir platinimui. Organizacija suteikia galimybę kiekvienam norinčiam naudoti surinktus duomenis.